CELEX: 32017R0997
Language: hr
Date: 2017-06-08 00:00:00
Title: Uredba Vijeća (EU) 2017/997 od 8. lipnja 2017. o izmjeni Priloga III. Direktivi 2008/98/EZ Europskog parlamenta i Vijeća u pogledu opasnog svojstva HP 14 „ekotoksično” (Tekst značajan za EGP. )

14.6.2017   
               
               
                  HR
               
               
                  Službeni list Europske unije
               
               
                  L 150/1
               
            UREDBA VIJEĆA (EU) 2017/997
      od 8. lipnja 2017.
      o izmjeni Priloga III. Direktivi 2008/98/EZ Europskog parlamenta i Vijeća u pogledu opasnog svojstva HP 14 „ekotoksično”
      (Tekst značajan za EGP)
      VIJEĆE EUROPSKE UNIJE,
      uzimajući u obzir Ugovor o funkcioniranju Europske unije,
      uzimajući u obzir Direktivu 2008/98/EZ Europskog parlamenta i Vijeća od 19. studenoga 2008. o otpadu i stavljanju izvan snage određenih direktiva (1), a posebno njezin članak 38. stavak 2.,
      uzimajući u obzir prijedlog Europske komisije,
      budući da:
      
                  (1)
               
               
                  U Prilogu III. Direktivi 2008/98/EZ navode se svojstva otpada koja ga čine opasnim.
               
            
                  (2)
               
               
                  U Direktivi 2008/98/EZ navodi se da bi se klasifikacija otpada kao opasnoga trebala, među ostalim, temeljiti na zakonodavstvu Unije o kemikalijama, posebno s obzirom na klasifikaciju određenih smjesa kao opasnih tvari, uključujući granične vrijednosti koncentracija koje se upotrebljavaju u tu svrhu. Odlukom Komisije 2000/532/EZ (2) utvrđuje se popis vrsta otpada kako bi se potaknula usklađena klasifikacija otpada i osiguralo usklađeno utvrđivanje opasnih svojstava otpada unutar Unije.
               
            
                  (3)
               
               
                  Prilogom III. Direktivi 2008/98/EZ osigurava se da se opasno svojstvo HP 14 „ekotoksično” dodjeljuje na temelju kriterija utvrđenih Prilogom VI. Direktivi Vijeća 67/548/EEZ (3).
               
            
                  (4)
               
               
                  Direktiva 67/548/EEZ stavljena je izvan snage s učinkom od 1. lipnja 2015. i zamijenjena Uredbom (EZ) br. 1272/2008 Europskog parlamenta i Vijeća (4). Međutim, ta se Direktiva može nastaviti primjenjivati na neke smjese do 1. lipnja 2017. ako su bile razvrstane, označene i pakirane u skladu s Direktivom 1999/45/EZ Europskog parlamenta i Vijeća (5) i stavljene na tržište prije 1. lipnja 2015.
               
            
                  (5)
               
               
                  Prilog III. Direktivi 2008/98/EZ zamijenjen je Uredbom Komisije (EU) br. 1357/2014 (6) kako bi se, prema potrebi, definicije opasnih svojstava uskladile s Uredbom (EZ) br. 1272/2008 te kako bi se upućivanja na Direktivu 67/548/EEZ zamijenila upućivanjima na Uredbu (EZ) br. 1272/2008.
               
            
                  (6)
               
               
                  Definicija opasnog svojstva HP 14 „ekotoksično” nije izmijenjena Uredbom (EU) br. 1357/2014 jer je bila potrebna dodatna studija kako bi se osigurala potpunost i reprezentativnost u pogledu informacija o mogućem učinku usklađivanja ocjenjivanja opasnog svojstva HP 14 „ekotoksično” s kriterijima utvrđenima u Uredbi (EZ) br. 1272/2008. S obzirom na to da je ta studija dovršena, prikladno je pridržavati se preporuka sadržanih u njoj pri ocjenjivanju opasnog svojstva HP 14 „ekotoksično” za otpad koji je naveden u Prilogu III. Direktivi 2008/98/EZ i to ocjenjivanje u najvećoj mogućoj mjeri uskladiti s kriterijima za procjenu ekotoksičnosti kemikalija navedenima u Uredbi (EZ) br. 1272/2008. Pri utvrđivanju razvrstavanja otpada prema opasnosti u pogledu opasnog svojstva HP 14 „ekotoksično” primjenom formule izračuna, trebale bi se primjenjivati opće gornje granične vrijednosti, kako je utvrđeno Uredbom (EZ) br. 1272/2008.
               
            
                  (7)
               
               
                  Prilog VI. Uredbi (EZ) br. 1272/2008 sadrži usklađene faktore množenja dodijeljene ograničenom broju tvari koje su razvrstane kao „opasne za vodeni okoliš i uvrštene u 1. kategoriju akutne toksičnosti” ili „opasne za vodeni okoliš i uvrštene u 1. kategoriju kronične toksičnosti”, koji se upotrebljavaju za određivanje razvrstavanja smjese u kojoj su te tvari prisutne. S obzirom na napredak ostvaren u utvrđivanju takvih faktora množenja Komisija može, u skladu s člankom 38. stavkom 2. Direktive 2008/98/EZ, preispitati računsku metodu za ocjenjivanje tvari u pogledu opasnog svojstva HP 14 „ekotoksično” radi mogućeg uvrštenja faktorâ množenja u tu metodu.
               
            
                  (8)
               
               
                  Pri izvođenju ispitivanja za ocjenjivanje otpada s obzirom na opasno svojstvo HP 14 „ekotoksično”, prikladno je primjenjivati relevantne metode utvrđene u Uredbi Komisije (EZ) br. 440/2008 (7) ili druge međunarodno priznate ispitne metode i smjernice. Odlukom 2000/532/EZ predviđa se da, kada je opasno svojstvo otpada ocijenjeno ispitivanjem i upotrebom koncentracija opasnih tvari kao što je navedeno u Prilogu III. Direktivi 2008/98/EZ, prednost trebaju imati rezultati ispitivanja. Nadalje, trebalo bi uzeti u obzir članak 12. Uredbe (EZ) br. 1272/2008, posebno članak 12. točku (b) i metodologije za njegovu primjenu. Prikladno je da Komisija promiče razmjenu najboljih praksi u odnosu na ispitne metode za ocjenjivanje tvari u pogledu opasnog svojstva HP 14 „ekotoksično” s ciljem njihova mogućeg usklađivanja.
               
            
                  (9)
               
               
                  Prikladno je poduzećima i nadležnim tijelima dati dovoljno vremena za prilagodbu na nove zahtjeve.
               
            
                  (10)
               
               
                  Odbor iz članka 39. Direktive 2008/98/EZ nije donio mišljenje o mjerama predviđenima ovom Uredbom. Stoga bi Vijeće trebalo donijeti mjere u skladu s člankom 5.a stavkom 4. Odluke Vijeća 1999/468/EZ (8),
               
            DONIJELO JE OVU UREDBU:
      Članak 1.
      Prilog III. Direktivi 2008/98/EZ mijenja se u skladu s Prilogom ovoj Uredbi.
      Članak 2.
      Ova Uredba stupa na snagu dvadesetog dana od dana objave u Službenom listu Europske unije.
      Počinje se primjenjivati od 5. srpnja 2018.
      
         Ova je Uredba u cijelosti obvezujuća i izravno se primjenjuje u svim državama članicama.
         Sastavljeno u Luxembourgu 8. lipnja 2017.
         
            
               Za Vijeće
            
            
               Predsjednica
            
            K. SIMSON
         
      
      
         (1)  SL L 312, 22.11.2008., str. 3.
      
      
         (2)  Odluka Komisije 2000/532/EZ od 3. svibnja 2000. koja zamjenjuje Odluku 94/3/EZ o popisu otpada u skladu s člankom 1. točkom (a) Direktive Vijeća 75/442/EEZ o otpadu i Odluku Vijeća 94/904/EZ o utvrđivanju popisa opasnog otpada u skladu s člankom 1. stavkom 4. Direktive Vijeća 91/689/EEZ o opasnom otpadu (SL L 226, 6.9.2000., str. 3.).
      
         (3)  Direktiva Vijeća 67/548/EEZ od 27. lipnja 1967. o usklađivanju zakona i drugih propisa u odnosu na razvrstavanje, pakiranje i označivanje opasnih tvari (SL 196, 16.8.1967., str. 1.).
      
         (4)  Uredba (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (SL L 353, 31.12.2008., str. 1.).
      
         (5)  Direktiva 1999/45/EZ Europskog parlamenta i Vijeća od 31. svibnja 1999. o usklađivanju zakona i drugih propisa država članica u odnosu na razvrstavanje, pakiranje i označivanje opasnih pripravaka (SL L 200, 30.7.1999., str. 1.).
      
         (6)  Uredba Komisije (EU) br. 1357/2014 оd 18. prosinca 2014. o zamjeni Priloga III. Direktivi 2008/98/EZ Europskog parlamenta i Vijeća o otpadu i stavljaju izvan snage određenih direktiva (SL L 365, 19.12.2014., str. 89.).
      
         (7)  Uredba Komisije (EZ) br. 440/2008 od 30. svibnja 2008. o utvrđivanju ispitnih metoda u skladu s Uredbom (EZ) br. 1907/2006 Europskog parlamenta i Vijeća o registraciji, evaluaciji, autorizaciji i ograničavanju kemikalija (REACH) (SL L 142, 31.5.2008., str. 1.).
      
         (8)  Odluka Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (SL L 184, 17.7.1999., str. 23.).
      
         PRILOG
         Prilog III. Direktivi 2008/98/EZ mijenja se kako slijedi:
         
                     1.
                  
                  
                     unos za HP 14 „ekotoksično” zamjenjuje se sljedećim:
                     
                        „HP 14 ‚ekotoksično’: otpad koji predstavlja ili može predstavljati neposredne ili odgođene rizike za jedan ili više sektora okoliša.
                     Otpad koji ispunjava bilo koji od sljedećih uvjeta razvrstava se kao opasan oznakom HP 14:
                     
                                 —
                              
                              
                                 otpad koji sadržava tvar koja je razvrstana kao tvar koja oštećuje ozonski sloj te joj je dodijeljena šifra oznake upozorenja H420 u skladu s Uredbom (EZ) br. 1272/2008 Europskog parlamenta i Vijeća (*1), a koncentracija te tvari jednaka je graničnoj vrijednosti koncentracije od 0,1 % ili je premašuje.
                                 [c(H420) ≥ 0,1 %]
                              
                           
                                 —
                              
                              
                                 otpad koji sadržava jednu ili više tvari koje su razvrstane kao akutno toksične u vodenom okolišu te im je dodijeljena šifra oznake upozorenja H400 u skladu s Uredbom (EZ) br. 1272/2008, a zbroj koncentracija tih tvari jednak je graničnoj vrijednosti koncentracije od 25 % ili je premašuje. Gornja granična vrijednost od 0,1 % primjenjuje se na te tvari.
                                 [Σ c (H400) ≥ 25 %]
                              
                           
                                 —
                              
                              
                                 otpad koji sadržava jednu ili više tvari koje su razvrstane kao kronično toksične u vodenom okolišu 1., 2. ili 3. kategorije te im je dodijeljena jedna ili više šifri oznaka upozorenja H410, H411 ili H412 u skladu s Uredbom (EZ) br. 1272/2008, a zbroj koncentracija svih tvari koje su razvrstane kao kronično toksične u vodenom okolišu 1. kategorije (H410) pomnožen sa 100, dodan zbroju koncentracija svih tvari koje su razvrstane kao kronično toksične u vodenom okolišu 2. kategorije (H411) pomnoženom sa 10 i dodan zbroju koncentracija svih tvari koje su razvrstane kao kronično toksične u vodenom okolišu 3. kategorije (H412) jednak je graničnoj vrijednosti koncentracije od 25 % ili je premašuje. Gornja granična vrijednost od 0,1 % primjenjuje se na tvari koje su razvrstane kao H410 i gornja granična vrijednost od 1 % primjenjuje se na tvari koje su razvrstane kao H411 ili H412.
                                 [100 × Σc (H410) + 10 × Σc (H411) + Σc (H412) ≥ 25 %]
                              
                           
                                 —
                              
                              
                                 otpad koji sadržava jednu ili više tvari koje su razvrstane kao kronično toksične u vodenom okolišu 1., 2., 3. ili 4. kategorije te im je dodijeljena jedna ili više šifri oznaka upozorenja H410, H411, H412 ili H413 u skladu s Uredbom (EZ) br. 1272/2008, a zbroj koncentracija svih tvari koje su razvrstane kao kronično toksične u vodenom okolišu jednak je graničnoj vrijednosti koncentracije od 25 % ili je premašuje. Gornja granična vrijednost od 0,1 % primjenjuje se na tvari koje su razvrstane kao H410 i gornja granična vrijednost od 1 % primjenjuje se na tvari koje su razvrstane kao H411, H412 ili H413.
                                 [Σ c H410 + Σ c H411 + Σ c H412 + Σ c H413 ≥ 25 %]
                              
                           Pri čemu je: Σ = zbroj i c = koncentracije tvari.
                     
                        (*1)  Uredba (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (SL L 353, 31.12.2008., str. 1.).”;"
						
                  
               
                     2.
                  
                  
                     Napomena ispod unosa za HP 15 briše se.